**EVELINA SAŠENKO** – Lietuvos muzikos ir teatro akademijos (LMTA) džiazo vokalo specialybės absolventė.

Atlikėja yra daugelio vaikų ir  jaunimo dainavimo konkursų laureatė (pradedant „Dainų dainele”, baigiant *Golden Plate*, *TheInternational Festival of Autors and Composers of Polish Song – Wrzesnia,* *Song Festival Carpathia* ir kt.) bei aktyviai koncertuojanti solistė.

Daugumą savo muzikinių idėjų bei norų Evelina įgyvendina savo pačios inicijuotuose muzikiniuose projektuose, pvz., „Meilės istorija pagal Edith Piaf”, „Chopin Jazz Inn”, „All that cabaret”, ,,Tango Liepsna”. Taip pat ją dažnai galima išgirsti naujausiuose miuziklų pastatymuose, projektuose, koncertuose: „Aida”, ,,Kabaretas”, „Su meile Barbrai Streisand“ „Maria de Buenos Aires”, „Monmartro gatvelės”, ,, Can you feel the love tonight”, ,,Meilės dainos”,  „Spindintys brodvėjaus miuziklai”, „Alicija Vilniaus šalyje” ir kt.

Evelina dažnai kviečiama dainuoti su geriausiais šalies orkestrais: *Lietuvos valstybiniu simfoniniu orkestru, Šv. Kristoforo kameriniu orkestru, Camerata Klaipėda kameriniu orkestru, Kauno simfoniniu orkestru, Kauno bigbendu.*

2011 metais dainininkė po pergalės nacionalinėje atrankoje, sėkmingai atstovavo Lietuvą Eurovizijos konkurse, vykusiame Diuseldorfe (Vokietija). PirmameEurovizijos (  Düsseldorf )  pusfinalyje Lietuvai komisija skyrė maksimalų balų skaičių - 113 balų. Evelina su daina „C‘est ma vie“ šiame konkurse užėmė 19 vietą, o „Eurovizijos“ finale šiais metais pasirodė 25 šalys.